Wilbur Smith sterf | Maroela Media
Wilbur Smith sterf
Die skrywer Wilbur Smith (88) is Saterdag by sy huis in Kaapstad oorlede. (Foto: AFP / Haider Shah)
Die bekroonde skrywer Wilbur Smith is Saterdag in die ouderdom van 88 by sy huis in Kaapstad oorlede.
Luidens 'n verklaring op Smith se webwerf is hy "onverwags" ná 'n oggend van lees en skryf dood. Sy vierde vrou, Niso, was by hom.
Die oorsaak van sy dood is nie in dié stadium bekend nie.
Smith het oor die afgelope halfeeu 49 boeke neergepen waarvan meer as 140 miljoen eksemplare in meer as 30 tale verkoop is.
Sy avontuurverhale het lesers onder meer na tropiese eilande met geheime skatte weggevoer en op reise na goudmyne in Suid-Afrika geneem. Ander stories het weer in die oerwoude van die Afrika-wildernis, Arabië, Khartoem, antieke Egipte en gedurende die Tweede Wêreldoorlog afgespeel.
Wilbur Smith het oor die afgelope halfeeu 49 boeke neergepen. (Foto: Susan Lombaard)
Smith se heel eerste roman, When the Lion Feeds, is in 1964 uitgegee en was gou 'n topverkoper. Sy daaropvolgende boeke het elkeen topverkoperlyste gehaal – dikwels nommer een.
Sy boek The New Kingdom, wat saam met Mark Chatbourn geskryf is, is vroeër vanjaar uitgereik.
Smith, die seun van Britse ouers in Zambië, is in 1933 gebore en het op 'n plaas grootgeword. Hy was 'n grootwildjagter en het as natuurbewaarder sy eie wildreservaat bestuur. Hy het ook 'n tropiese eiland in die Seychelle-eilandgroep besit.
Die skrywer het 'n vlieglisensie gehad en was ook 'n skubaduiker.
Smith het voorheen gesê dat sy ouers 'n groot rol in sy uiteindelike loopbaan as skrywer gespeel het.
Sy ma het hom geleer om lief vir die natuur en lees te wees, terwyl sy pa, 'n streng tugmeester, al sy eerste geweer aan hom oorhandig het toe hy agt jaar oud was. Dít was glo waar sy groot liefde vir jag en vuurwapens begin het.
Luidens die verklaring op sy webblad het Smith as skrywer in deeglike navorsing geglo en om oor dinge te skryf "wat jy goed ken".
In sy 2018-memoir, On Leopard Rock, vertel Smith hy het "moeilike tye en slegte huwelike" gehad, maar dat dit op die ou end bygedra het tot 'n "fenomenaal vervulde en wonderlike lewe". "Ek wil onthou word as iemand wat plesier aan miljoene verskaf het," het hy geskryf.
Kevin Conroy Scott, Smith se literêre agent van die afgelope 11 jaar, het hom as 'n "groter-as-lewensgroot-ikoon" beskryf. Huldeblyke het intussen vir Smith op sosialemediaplatforms ingestroom.
Kyk: Jong man loop weer ná 'skokdiagnose'
Duisende kollege-sertifikate glo uitstaande
Rus in vrede my skrywer. Ek gaan jou boeke mis
Fenominale outeur !!
Ek het elke boek van hom en het net n paar weke gelede die nuutste boek klaar gelees. Seker die skrywer wie ek die meeste geniet het.
RIV Wilbur, jou nalatenskap is egte Africana. Ons het jou boeke (as jong seuns) deur- en weer-gelees!